“เครือซีพี” ติดอันดับความยั่งยืนระดับ Bronze Class จาก S&P Global
"เครือซีพี" ติดอันดับความยั่งยืนในรายงาน The Sustainability Yearbook 2022 ระดับ Bronze Class กลุ่มอุตสาหกรรม Industrial Conglomerates จาก S&P Global ตอกย้ำผู้นำธุรกิจไทยมุ่งสู่ “องค์กรชั้นนำด้านความยั่งยืนระดับโลก”
"เครือซีพี" ติดอันดับความยั่งยืนระดับ Bronze Class กลุ่มอุตสาหกรรม Industrial Conglomerates จาก S&P Global
2 ก.พ. 2565

นายศุภชัย เจียรวนนท์ ประธานคณะผู้บริหาร เครือเจริญโภคภัณฑ์ (ซีพี)  เปิดเผยว่า เครือเจริญโภคภัณฑ์ในฐานะองค์กรภาคเอกชนไทยมีความยินดีเป็นอย่างยิ่งที่เป็นองค์กรไทยรายเดียวในการได้รับติดอันดับการประเมินความยั่งยืนในรายงาน The Sustainability Yearbook 2022 ระดับ Bronze Class ในกลุ่มอุตสาหกรรม Industrial Conglomerate
ซึ่งมีคะแนนอยู่ในช่วง 5%-10% ของบริษัทที่มีผลการดำเนินการด้านความยั่งยืนสูงสุดในกลุ่มอุตสาหกรรมดังกล่าว โดยลำดับแรก คือ ซีเมนส์ (Siemens AG) กลุ่มบริษัทพลังงานจากประเทศเยอรมนี ตามมาด้วยกลุ่มธุรกิจ เอส.เค (SK Inc.) กลุ่มบริษัทธุรกิจด้านไอทีจากประเทศเกาหลีใต้
โดยองค์กรที่ได้รับการคัดเลือกให้ติดอันดับในรายงานฉบับนี้จะต้องผ่านการทำแบบประเมินเรียกว่า Corporate Sustainability Assessment หรือ CSA ซึ่งใช้ในการจัดอันดับดัชนีความยั่งยืนดาวน์โจน หรือ Dow Jones Sustainability Indices (DJSI)  ซึ่งพิจารณาจากผลการดำเนินธุรกิจที่ให้ความสำคัญในมิติด้านบรรษัทภิบาล เศรษฐกิจ สังคม และสิ่งแวดล้อม  ซึ่งเครือซีพีมีความโดดเด่นครอบคลุมมิติด้านความยั่งยืนหลายด้านตามเกณฑ์การประเมิน อาทิ กลยุทธ์ด้านการเปลี่ยนแปลงสภาพภูมิอากาศ การรายงานด้านสังคมและสิ่งแวดล้อม  จรรยาบรรณธุรกิจ การจัดการนวัตกรรม และการพัฒนาทรัพยากรบุคคล  ทั้งนี้นับเป็นความสำเร็จที่สะท้อนให้เห็นถึงการดำเนินงานทางธุรกิจเพื่อบรรลุตามเป้าหมายที่จะก้าวขึ้นสู่การเป็นผู้นำองค์กรแห่งความยั่งยืน
นายศุภชัย กล่าวต่อว่า เครือซีพีมีเข็มทิศในการทำธุรกิจโดยคำนึงถึงประโยชน์ของประเทศชาติเป็นสำคัญผ่านยุทธศาสตร์ความยั่งยืน 3 Hs  คือ Heart – Living Right, Health – Living Well และ Home – Living Together ซึ่งสอดคล้องกับเป้าหมายการพัฒนาที่ยั่งยืนของสหประชาชาติ หรือ SDGs  และให้ความสำคัญในการดำเนินงานตามแนวทางของ ESG คือการทำธุรกิจที่ต้องคำนึงถึง สิ่งแวดล้อม สังคม และบรรษัทภิบาล (Environment, Social, Governance)   รวมไปถึงการทำงานเชิงรุกเพื่อผลักดันวาระของโลกในหลายประเด็น
ทั้งนี้นับเป็นทั้งโอกาสและความท้าทายของทุกกลุ่มธุรกิจในเครือฯ ที่จะต้องเพิ่มขีดความสามารถทางธุรกิจควบคู่ไปกับการสร้างคุณค่าให้ผู้มีส่วนได้เสียทุกฝ่าย เพื่อมุ่งสู่เป้าหมายความยั่งยืนของเครือซีพีสู่ปี 2573 ไปพร้อมกับการเป็นบริษัทชั้นนำระดับโลกด้านความยั่งยืน ในการสร้างความสมดุลทั้งธุรกิจและสังคม
สำหรับการจัดอันดับในรายงาน The Sustainability Yearbook 2022 เป็นรายงานที่ได้รับความเชื่อมั่นในนักลงทุนและเป็นที่ยอมรับในระดับโลก  โดยมีบริษัทเข้าร่วมการประเมิน  7,554 แห่งทั่วโลก และมีเพียง 716 บริษัทจาก 61 กลุ่มอุตสาหกรรมที่ได้รับการคัดเลือกจัดอันดับในรายงานฉบับนี้ ซึ่งในปีนี้มีบริษัทไทยเพียง 41 องค์กร ที่ได้รับการจัดอันดับ
โดยนอกจากเครือซีพียังมีบริษัทในเครือฯติดอันดับในรายงาน The Sustainability Yearbook 2022  ได้แก่  บมจ. เจริญโภคภัณฑ์อาหาร  บมจ. ซีพี ออลล์ และบมจ. ทรู คอร์ปอเรชั่น  นอกจากนี้ยังมีองค์กรไทยที่ได้ติดอันดับในรายงานฉบับนี้ อาทิ  บมจ.ไทยเบฟเวอเรจ (ThaiBev) บมจ.พีทีที โกลบอล เคมิคอล (PTTGC) บมจ.บ้านปู (BANPU) และบจ. น้ำตาลมิตรผล ซึ่งพิจารณาจากผลการดำเนินงานด้านความยั่งยืนที่ครอบคลุมในมิติเศรษฐกิจ สังคม และสิ่งแวดล้อม ซึ่งผลการประเมินเป็นการเรียงลำดับตาม Percentile โดยองค์กรที่อยู่ใน 15% แรกของแต่ละกลุ่มอุตสาหกรรมจะถูกจัดรายชื่อให้อยู่ในรายงานฉบับนี้